  Виталий Пронин  Алнаш ёросысь Туймыйыл гуртысь культурая юртлэн музейлы висъям сэрегаз туж тунсыко туспуктэмъёс утисько. Огез 1940-тӥ арын лэсьтэмын. Алнаш ёросысь Туймыйылысь «Социализм» колхозын ужасьёс. 1940-тӥ ар.Туспуктэм вылын Иван Афанасьев, Яков Сапожников но Алексей Кириллов. Соос «Социализм» колхозлэн бусыосаз тыршо. Туннэ сыӵе гусеничной тракторез уд  пумита, колхозлэн нимыз но «Прогресс» луэмын ни. Снимок вылысь 3 воргоронъёслы но паськытэсь бусыосты кема гырыны-кизьыны ӧз кылды - фронтэ келязы.Музеен кивалтӥсь Раиса Данилова верамъя, хозяйствое пырись 11 гуртысь Быдӟым оже басьтӥзы 522 муртэ. Вордскем палъёсаз берытскиз на 181-ез. Ож бусыын быризы Иван Афанасьев но Яков Сапожников. Тыршись гуртын 1916-тӥ арын вордӥськем Иван Афанасьевичлэн 3 пиналыз кылиз. Вишур гуртын 1907-тӥ арын вордӥськем Яков Илларионовичлэн выжыез ӵогиськиз - нылпиез ӧй вал. Нош Алексей Кириллов сярысь номыр тодмо ӧвӧл, кыӵе выжыысь потэмез гинэ но.Нялтас вераса, Алнаш ёросысь войнае кошкиз 7 сюрс 925 мурт, быриз 4 сюрс 387 адями. Теги: БыдымВормон Быдымож тылпырт  